arnastofnun/IGC-2024 huggingface dataset:
Heiðarmýrar

Frá Dalvík um Reykjaheiði að eyðibýlinu Bakka í Ólafsfirði.

Leiðin er vel vörðuð.

Oftast er heiðin kölluð Reykjaheiði eins og ýmsar fleiri heiðar. Hér er hún kölluð Heiðarmýrar til aðgreiningar frá öðrum Reykjaheiðum. Áður fyrr var þetta mest farna leiðin milli Dalvíkur og Ólafsfjarðar.

Förum frá Dalvík beint vestur í mynni Böggvisstaðadals. Sveigjum þar til vestsuðvesturs inn megindalinn sunnan við hnjúkinn. Innst í dalnum heita Heiðarmýrar. Innst í þeim eru sneiðingar til norðvesturs á Reykjaheiði í 880 metra hæð sunnan Einstakafjalls. Bratt er efst í skarðið, en þó fært hestum. Leiðin liggur síðan um sneiðinga niður í Heiðardal og meðfram Lambá að Reykjarétt í Ólafsfirði við þjóðveg 82.

13,8 km

Eyjafjörður

Nálægar leiðir: Grímubrekkur, Drangar, Ólafsfjarðarskarð, Húngilsdalur.

Skrásetjari: Jónas Kristjánsson

Heimild: Herforingjaráðskort
Heiðarfjall

Frá Langanesvegi rétt norðan Hlíðar um Heiðarfjall og Hrollaugsstaðafjall til Kumblavíkur við Bakkaflóa.

Bandaríkjaher rak ratsjárstöð á Heiðarfjalli 1954-68. Rústir hennar eru þar enn. Málaferli hafa staðið yfir vegna slæms frágangs spilliefna frá stöðinni.

Förum frá Heiðarhöfn, þar sem vegur liggur upp á Heiðarfjall. Við förum eftir þeim vegi upp á fjallið, þar sem eru leifar af ratsjárstöð bandaríska hersins. Norðausturhluti fjallsins heitir Hrollaugsstaðafjall. Gömul reiðleið liggur norðaustur af fjallinu og síðan til austurs fyrir ofan eyðibýlin Hrollaugsstaði og Selvík og yfir Berg að eyðibýlinu Kumblavík við Bakkaflóa.

13,2 km

Þingeyjarsýslur

Nálægar leiðir: Fontur, Fagranesskarð.

Skrásetjari: Jónas Kristjánsson

Heimild: Herforingjaráðskort
Heiðardalsvegur

Frá Fjallsenda í Mýrdal um Heiðardalsveg að Kerlingardal í Mýrdal.

Þetta er fín leið fyrir sportreið.

Sumarfögur leið um innilokaðan fjallasal norðan Víkur í Mýrdal. Leiðin liggur frá þjóðvegi 1 norðan Víkur og að sama þjóðvegi við Höfðabrekku austan Víkur. Fara má beggja vegna Heiðarvatns, en hefðbundna leiðin er sú, sem hér er lýst. Helzta skart leiðarinnar er fagurblátt heiðarvatnið. Á Vatnshálsi eru sérkennilegir hellar og skútar. Á Kerlingardalsáraurum er meira eða minna riðið niður árfarveginn sjálfan. Fyrrum var farið með flutninga á hestum þessa leið frá Eyrarbakka áður en verzlun hófst í Vík í Mýrdal um aldamótin 1900. Var farið upp úr Kerlingardalsflötum austur yfir Flataskarð, vestan við Kamb og síðan suður fyrir hann. Áfram austur um Núpamýrar að Núpakambi og niður hann að Múlakvísl á vaði. Þaðan lá leiðin austur yfir Mýrdalssand, áður en verzlun hófst í Vík í Mýrdal um aldamótin 1900.

Byrjum við þjóðveg 1 um Fjallsenda, 4 km. norðan Víkur í Mýrdal. Við fylgjum vegi austur að bæjunum Stóru- og Litlu-Heiði. Frá Litlu-Heiði förum við austur eftir jeppaslóð yfir mýrar og um Vatnsársund norðan við Vatnsháls. Beygjum við Vatnsháls til suðurs og förum eftir grasflötum og síðan aurum Kerlingardalsár að Kerlingardal og síðan með bílvegi suður að Höfðabrekku.

12,8 km

Skaftafellssýslur

Nálægir ferlar: Höfðabrekkuheiði.

Nálægar leiðir: Heiðarvatn, Arnarstakksheiði, Mýrdalssandur.

Skrásetjari: Jónas Kristjánsson

Heimild: Jónas Kristjánsson
Heggstaðir

Frá þjóðvegi 702 eftir Heggstaðanesi austanverðu að Heggstöðum.

Byrjum hjá þjóðvegi 702. Förum norður eftir Heggstaðanesi austanverðu að Heggstöðum.

9,5 km

Húnavatnssýslur

Jeppafært

Nálægar leiðir: Bálkastaðir.

Skrásetjari: Jónas Kristjánsson

Heimild: Herforingjaráðskort
Háöldur

Frá hestagerði í Háumýrum á Sprengisandi að fjallaskálanum í Laugafelli.

Vestari leiðin um Sprengisand, austari leiðin liggur hjá fjallakofanum í Nýjadal.

Eldra nafn á Sprengisandi er Gásasandur, sem margir telja að hefjist norðan Háumýra, efsta gróðurlendis á Holtamannaafrétti.

Á Sturlungaöld var oft farinn Sandur, sem kallað var. Leiðin yfir Sprengisand er forn, þótt þar hafi ætíð verið færri á ferð en yfir Kjöl og Kaldadal. Það er vegna þess að mun lengra er á milli áfangastaða. Vegalengdin milli byggða á Norður- og Suðurlandi er líka lengri á Sprengisandi. Sprengir er talinn vera suðvestan Fjórðungsvatns, þar sem hestar sprungu á reiðinni, þegar fólk reið eins hratt og það gat til að komast hjá því að hitta illar vættir, útilegumenn, drauga eða álfa. Í Háumýrum er hestagerði og heysala, sem styttir þessa löngu reiðleið.

Norðarlega í Háöldum villtist Kristinn Jónsson í göngum 1898, fór yfir vatnaskil og hélt suður með Þjórsá. Hann kom fimmtán dögum síðar fram í Búrfelli í Þjórsárdal og hafði verið matarlaus allan tímann. Allar tær hans kól á báðum fótum.

Háöldur eru melöldur, sem ber hæst á sandinum.

Byrjum við hestagerði í Háumýrum, í 620 metra hæð, norðan við Hreysislón. Förum til norðurs og komum við að stíflunni við Þjórsárlón. Þar liggur Arnarfellsvegur vestur að Arnarfelli og Þjórsárverum. Við förum norður með austurjaðri Þjórsárlóns. Við förum norðaustur um Háölduhraun á Sprengisand. Sunnan við Vegamótavatn förum við af leiðinni og förum beint í norður, unz við komum á jeppaleið til Laugafells. Hæst fer leiðin þar í 780 metra hæð fyrir austan Kvíslarhæð. Við höldum áfram um Háöldur og norður milli Laugafells að austan og Laugafellshnjúk að vestan og komum brátt að fjallaskálunum Hjörvarsskála og Laugafelli í 750 metra hæð.

51,7 km

Rangárvallasýsla, Eyjafjörður

Skálar:

Háumýrar: N64 40.017 W18 27.859

Laugafell : N65 01.703 W18 19.934.

Hjörvarsskáli: N65 01.636 W18 19.926.

Jeppafært

Nálægir ferlar: Háumýrar, Hofsafrétt.

Nálægar leiðir: Arnarfell, Gásasandur, Miðleið, Eystripollar, Laugafell, Kiðagil.

Skrásetjari: Jónas Kristjánsson

Heimild: Jónas Kristjánsson
Háumýrar

Frá Sprengisandsvegi um Sóleyjarhöfða og um Hreysisöldu að Sprengisandsvegi um Arnarfell.

Ef Þjórsá er farin á Sóleyjarhöfðavaði, er þetta fyrri hluti vestari leiðarinnar yfir Sprengisand. Síðari hlutinn er hér kallaður Háöldur. Eldra nafn á Sprengisandi er Gásasandur, sem margir telja að hefjist norðan Háumýra, efsta gróðurlendis á Holtamannaafrétti.

Á Sturlungaöld var oft farinn Sandur, sem kallað var. Leiðin yfir Sprengisand er forn, þótt þar hafi ætíð verið færri á ferð en yfir Kjöl og Kaldadal. Það er vegna þess að mun lengra er á milli áfangastaða. Vegalengdin milli byggða á Norður- og Suðurlandi er líka lengri á Sprengisandi. Sprengir er talinn vera suðvestan Fjórðungsvatns, þar sem hestar sprungu á reiðinni, þegar fólk reið eins hratt og það gat til að komast hjá því að hitta illar vættir, útilegumenn, drauga eða álfa. Háumýrar voru fyrrum mýrar, sem hafa þornað upp. Þar er nú lélegur mosagróður, helzt meðfram Háumýrakvísl.

Förum frá Sóleyjarhöfða í 580 metra hæð suðaustur eftir jeppaslóð yfir Ferðamannaöldu og síðan austur að Kvíslavatni. Síðan norður með vatninu, framhjá afleggjara að fjallaskálanum Gásagusti. Frá norðurenda vatnsins förum við norður, framhjá afleggjara vestur að Eyvindarkofa og síðan öðrum afleggjara vestur að fjallakofanum Hreysiskvísl. Þar er sjúkraflugvöllur. Við komum síðan að hestagerði í Háumýrum. Síðan komum við að stíflunni við Þjórsárlón.

29,3 km

Rangárvallasýsla

Skálar:

Þúfuvötn: N64 32.263 W18 41.125.

Hreysiskvísl: N64 38.953 W18 30.115.

Háumýrar: N64 40.017 W18 27.859. Hestagerði

Jeppafært

Nálægir ferlar: Háöldur.

Nálægar leiðir: Tjarnarver, Sóleyjarhöfðavað, Blautakvísl, Arnarfellsalda, Arnarfell.

Skrásetjari: Jónas Kristjánsson

Heimild: Útivistarkort
Háskerðingur

Frá Setbergi í Langadal um Háskerðing á Kvistahryggsleið suðaustan Kláffells.

Um Setbergsháls er farinn gamli bílvegurinn, sem liggur í mörgum, kröppum beygjum niður snarbratta fjallshlíð að Hálsi.

Förum frá Setbergi í Langadal norður yfir Setbergsháls að þjóðvegi 54 um Skógarströnd. Fylgjum veginum að mestu austur fyrir Háskerðing. Síðan suðaustur frá þjóðveginum og meðfram Kláffelli norðanverðu að Kvistahryggsleið austur að Bílduhóli á Skógarströnd.

9,4 km

Snæfellsnes-Dalir

Nálægir ferlar: Kvistahryggur, Flatnavegur.

Nálægar leiðir: Sátudalur, Litli-Langidalur, Valshamar.

Skrásetjari: Jónas Kristjánsson

Heimild: Glaður, hestamannafélag
Hálsaleið

Frá Lundi í Lundareykjadal til Reykholts í Reykholtsdal.

Mikið farin reiðleið að fornu og nýju. Hún er greiðfær, en ófær jeppum og þess vegna vinsæl hjá hestamönnum. Lundarsneið er hallandi berglag í Lundarhálsi. Gatan yfir Brennistaðaháls er líka kölluð Kirkjugata.

Förum frá Lundi norður Lundarsneiðina frá Lundi upp á Lundarháls í 360 metra hæð. Förum austan undir Sökkuási norðaustur að Hrafnatjörnum vestanverðum og beint norður af hálsinum niður með Vegagili og síðan að Hrísum í Flókadal. Þaðan förum við eftir heimreiðinni út á þjóðveg 515 og eftir honum yfir Flókadalsá að Brennistöðum. Þar förum við um tvö hlið norður á Brennistaðaháls. Hann er gömul kirkjuleið yfir í Reykholt. Liggur í 260 metra hæð. Við förum norðaustur af hálsinum að Kópareykjum í Reykholtsdal. Þaðan er hægt að fara norðaustur um Tíðavað á Reykjadalsá og síðan yfir Tíðamel í Reykholt.

14,6 km

Borgarfjörður-Mýrar

Nálægar leiðir: Reyðarfell, Húsafell, Skáneyjarbunga, Fróðastaðavað, Bugar, Grímsárbugar.

Skrásetjari: Kortavefur LH

Heimild: Kortavefur LH
Hákambar

Frá Fjalli í Kolbeinsdal um Hákamba að Deplum í Fljótum.

Forðum notuðu Hólamenn þessa leið til skreiðarflutninga úr Ólafsfirði. Hún er sérkennileg fyrir þá sök, að hún þræðir fjallsaxlir og fjallstinda lengri leið en aðrir fjallvegir á landinu. Hún er í um 1000 metra hæð frá Heljardalsheiði til Einstakafjalls. Liggur þvert á ýmsa fjallvegi, Tungnahrygg, Þverárjökul, Deildardalsjökul, Heljardalsheiði, Unadalsjökul og Hvarfdalsskarð.

Förum frá Fjalli austur Kolbeinsdal. Við rétt á bökkum Heljarár innarlega í dalnum, gegnt Elliða, sveigjum við þvert í norður og förum um bratta sneiðinga Heljarbrekkna norður í Heljardal. Þar austan við er Heljarfjall. Norður og upp úr dalnum förum við bratta brekku upp með ánni og Kambagiljum á Heljardalsheiði. Þar skiljast leiðir. Við förum beint norður á Deili og förum austan við hann og beint áfram á Vörðufjall. Vestan við okkur er Deildardalsjökull og síðan Unadalsjökull. Við erum á Hákömbum í 1100 metra hæð. Áfram förum við norður fjallseggina um Geldingadrag að Einstakafjalli. Við förum vestan við fjallið milli þess og Jökulfjalls niður í Mjóafellsdal. Komum í Ólafsfirði að Mjóafelli eða Deplum við þjóðveg 82.

24,1 km

Skagafjörður, Eyjafjörður

Mjög bratt

Skálar:

Fjall: N65 46.051 W19 05.581.

Heljardalsheiði: N65 49.658 W18 57.567.

Nálægar leiðir: Heljardalsheiði, Þverárjökull, Tungnahryggur, Deildardalsjökull, Unadalsjökull, Hvarfdalsskarð.

Skrásetjari: Jónas Kristjánsson

Heimild: Árbækur Ferðafélagsins
Háimelur

Frá Oddsstöðum í Lundareykjadal um Þrengsli og Háamel að Okvegi.

Förum frá Oddsstöðum til austurs norðan við Tungufell og Brennuháls. Þegar við komum austur fyrir Lambá, höldum við upp hlíðina til norðausturs yfir ána og í Þrengsli. Siðan austnorðaustur á Háamel austanverðan og á Okveg.

15,9 km

Borgarfjörður-Mýrar

Skrásetjari: Jónas Kristjánsson

Heimild: Útivistarkort
Hágöngulón

Frá Sprengisandsleið suðvestan Hnausöldu um Hágöngur að Hágöngulóni.

Frægir hverir voru, þar sem lónið er núna, kallaðir Fögruhverir. Þeir voru fórnardýr græðgisvæðingar þjóðarinnar. Hágöngur eru háir, brattir og keilulaga líparíthnjúkar, ljósir á lit og áberandi í landinu.

Byrjum við þjóðveg F26 sunnan við Hnausöldu. Förum austur að suðurhlíð Mið-Háganga. Þaðan norðaustur fyrir norðan Kvíslarhnjúka að Svarthöfða í Vonarskarði. Þar liggur Bárðargata.

33,7 km

Rangárvallasýsla

Jeppafært

Nálægir ferlar: Vonarskarð, Nýidalur.

Skrásetjari: Jónas Kristjánsson

Heimild: Útivistarkort
Hágangar

Frá Hafralónsá í Þistilfirði um Háganga að Litluá í Selárdal í Vopnafirði.

Syðri Hágangur er 952 metrar, hið tilkomumesta fjall. Ytri Hágangur er einnig svipmikill og 923 metrar. Fjöllin eru úr móbergi, alsett tindum og fönnum.

Byrjum hjá austurenda brúar á Hafralónsá á þjóðvegi 85 í Þistilfirði. Förum suður með ánni austanverðri, yfir Kverká og suður með þeirri á vestanverðri. Síðan suður á Grasdalsfjall, suður að Kverká, austan Hólmavatns, að leitarmannakofa í Leirártungu. Þaðan til austurs. Fyrir sunnan Djúpavatns beygjum við suður fyrir Ytri-Hágang, förum milli hans og Þverfells, síðan austur í Hvammsármýrar og suðaustur að Litluá í Selárdal í Vopnafirði.

53,0 km

Þingeyjarsýslur, Austfirðir

Skálar:

Austurheiði: N65 57.568 W15 23.164.

Kverkártunga: N65 54.586 W15 18.127.

Miðfjarðarheiði: N65 54.467 W15 14.209.

Nálægar leiðir: Hafralónsá, Helkunda, Kverkártunga, Miðfjarðarheiði, Selárdalur, Ferðamannavegur.

Skrásetjari: Jónas Kristjánsson

Heimild: Útivistarkort
Hábrekknavað

Frá Höll í Þverárhlíð til Torfhvalastaða við Langavatn.

Hábrekknavað hjá Munaðarnesi hefur allar aldir verið þekktasta vað á Norðurá í Borgarfirði. Sturlungar fóru þar um í herferðum sínum úr Dölum. Á þeim tíma voru Sópandaskarð og Langavatnsdalur helzta samgönguleiðin úr Dölum og Hábrekknavað var beint framhald hennar. Að vaðinu komust menn líka um Múlaveg af Snæfellsnesi. Frá vaðinu fóru menn að Ámótavaði á Hvítá, þar sem Reykjadalsá fellur í hana. Þaðan komust menn svo suður á land um Uxahryggi eða Gagnheiði. Ef menn héldu hins vegar inn Hvítársíðu án þess að fara yfir Hvítá, komust þeir upp á Arnarvatnsheiði og norður í land.

Förum frá Höll vestur eftir þjóðvegi 527 og frá veginum suðvestur um Digramúla að Norðurá og síðan niður með ánni andspænis sumarhúsahverfinu í Munaðarnesi. Þar förum við yfir ána á Hábrekknavaði um eyju í ánni og síðan áfram til suðurs á bakkanum handan árinnar að bænum Munaðarnesi. Þaðan förum við norður að þjóðvegi 1, yfir hann og sumarhúsaveg um Stóru-Skóga. Sú leið liggur vestur af norðri meðfram Hólmavatni vestanverðu og síðan norður að Múlakoti undir Múlakotsmúla. Þar förum við slóð, sem krækir inn í Fífudal. Þaðan er hægt að fara beint norður Fífudal um Skallagrímssel á Beilárvelli við Torfhvalastaði. Við förum aðeins upp í Fífudal og síðan slóð til baka suður úr honum niður á flatlendið og síðan aftur til norðurs upp í Grísatungu. Þaðan er vegur um Bárðarfjall, vestan Brúnavatns og niður á Beilárvelli norðan Staðarhnjúks. Þar erum við komin að Langavatni og förum stutta leið austan vatnsins að fjallakofanum á Torfhvalastöðum, í 220 m hæð.

24,5 km

Borgarfjörður-Mýrar

Skálar:

Torfhvalastaðir: N64 46.940 W21 45.546.

Nálægir ferlar: Hvítársíða, Jafnaskarð, Sópandaskarð.

Nálægar leiðir: Ámótsvað, Langavatn, Skarðheiðarvegur, Klif.

Skrásetjari: Steingrímur Kristinsson

Heimild: Steingrímur Kristinsson og Örn H. Bjarnason
Háaheiði

Frá Glúmsstöðum í Fljóti um Háuheiði til Hesteyrar í Hesteyrarfirði.

Leiðin er einnig kölluð Dagmálaskarð.

Í Árbók FÍ 1994 segir: “Upp Hesteyrardal og um Dagmálaskarð liggur dáskemmtileg leið norður í Fljót á Háuheiði og ofan af henni er komið í Glúmsdal í Fljóti þar sem við tekur íðilfagurt land. Á leiðinni er indælan gróður að sjá undir Kagrafelli og víðsýni mikið er af háheiðinni yfir Aðalvík og fjalllendið norðan hennar. Þéttar og stæðilegar vörður vísa til vegar yfir grjótið efst á Háuheiði.”

Förum frá Glúmsstöðum suður Glúmsdal á Háuheiði í 500 metra hæð. Þaðan suður um Dagmálaskarð austan við Kagrafell og niður Hryggi og suður Lönguhlíðardal að Hesteyri.

12,3 km

Vestfirðir

Nálægar leiðir: Sléttuheiði, Hesteyrarskarð, Hesteyrarbrún, Kjaransvíkurskarð, Fljótsskarð, Almenningar, Kjölur, Hraunkötludalur.

Skrásetjari: Jónas Kristjánsson

Heimild: Herforingjaráðskort
Einhliða siðalögmál

Siðalögmál Bændasamtakanna er einhliða: Útlandinu skal vera skylt að leyfa tollfrjálsan innflutning íslenzkra afurða og Ísland skal mega setja 1000% tolla á innfluttar afurðir. Þetta er einfalt lögmál, sem allt framsóknarfólk skilur. Samskipti Íslands við umheiminn skulu jafnan vera einhliða. Komin er ríkisstjórn, sem einnig skilur þetta einfalda siðalögmál. Þess vegna þvælist kerfið fyrir áminningum fjölþjóðlegra eftirlitsstofnana. Og landsins hæfustu framsóknarmenn leggja fram frumvörp um áburðarframleiðslu til útflutnings. Helvítis útlandið er ekki of gott til að kaupa vörur frá Íslandi.
Skítt með sérlausnir

Hef sannfærzt um, að undanþágur og sérlausnir eru á hverju strái í Evrópu. Sambandið er alltaf til í að toga og teygja texta til að ná samkomulagi. Hef hins vegar engan áhuga á undanþágum og sérlausnum. Eru bara fríðindi fyrir sérhagsmunaðila, er hafa kúgað þjóðina og stolið auðlindum hennar. Þeir eiga ekkert gott skilið. Vil hins vegar betri lífskjör, meira svigrúm á hæfilega stórum markaði. Allra helzt vil ég, að eignir og tekjur haldi verðgildi. Séu ekki skertar með reglulegu millibili, þegar krónan hrynur. Ég vil losna við krónuna og helzt vil ég losna við gerræði siðblindra pólitíkusa íslenzkra.
Verður áfram lítill

Einu sinni var Sjálfstæðisflokkurinn 40% flokkur. Síðast hefur hann bitið af sér stuðningsmenn þjóðaratkvæðis um aðildarviðræður. Er orðinn 20% flokkur. Andstæðingar Evrópu hreykja sér af, að bara 10% flokksmanna styðji aðildina. Engin furða, viðræðusinnar farnir annað. Sumir fóru á Framsókn í kosningunum í fyrra. Þegar Framsókn reyndist bara vera lygi og fals, hurfu þeir þaðan aftur. Fóru þó ekki til baka, heldur dreifðust á ýmsa flokka. Kvótagreifar hafa eignast Flokkinn og Moggann. Vilja heldur hafa þægan 20% flokk en 40% flokk í almannaeigu. Langt er í, að Sjálfstæðisflokkurinn verði aftur stór.
Háafellsleið

Frá Grund í Skorradal um Lundareykjadal að Fitjum í Skorradal.

Förum frá þjóðvegi 52 hjá Lundarhólma í Lundareykjadal beint suður hálsinn að Háafelli við Skorradalsvatn.

5,0 km

Borgarfjörður-Mýrar

Nálægar leiðir: Teigfell, Skorradalur, Kúpa, Síldarmannagötur, Sjónarhóll, Grafardalur, Hálsaleið, Hestháls, Grímsárbugar.

Skrásetjari: Kortavefur LH

Heimild: Kortavefur LH
Háafell

Frá Kúvíkum í Reykjafirði um Háafell upp á slóð um Trékyllisheiði.

Leiðin er vörðuð.

Förum frá Kúvíkum suður og upp með Búðará að þjóðvegi 643 og síðan vestur yfir þjóðveginn um Langahjalla. Áfram til suðvesturs fyrir norðan Háafell að Djúpavíkurá og suðvestur með henni. Við höldum áttinni til suðvesturs, förum milli ónefndra vatna og komum nokkru sunnar á jeppaveginn yfir Trékyllisheiði. Hann liggur milli Steingrímsfjarðar og Trékyllisvíkur.

11,4 km

Vestfirðir

Nálægar leiðir: Kambur, Trékyllisheiði, Tagl

Skrásetjari: Jónas Kristjánsson

Heimild: Útivistarkort
Hauksdalur

Frá Hrafnseyri í Arnarfirði um Hauksdal til Ketilseyrar í Dýrafirði.

Á Hrafnseyri bjó Hrafn Sveinbjarnarson, einn af höfðingjum Sturlungaaldar og mestur læknir þess tíma, átti í deilum við Vatnsfirðinga og féll í bardaga á Hrafnseyri, sem þá hét Eyri. Í sögu hans segir: “Til einskis var honum svo títt, hvorki til svefns né matar, ef sjúkir menn komu á fund hans, að eigi mundi hann þeim fyrst nokkra miskunn veita. Aldrei mat hann fjár lækning sína. Við mörgum mönnum vanheilum og félausum tók hann, þeim er þrotráða voru, og hafði með sér á sínum kostnaði, þangað til þeir voru heilir.” Jón Sigurðsson forseti fæddist á Hrafnseyri og ólst þar upp. Þar er nú safn til minningar um hann.

Förum frá Hrafnseyri norður dalinn að austanverðu og beygjum til austurs inn Hauksdal og um Fossabrekku norðaustur fjallið í 660 metra hæð. Síðan norðnorðaustur og niður í Ketilseyrardal og norður dalinn að Ketilseyri í Dýrafirði.

13,6 km

Vestfirðir

Nálægar leiðir: Lokinhamrar, Glámuheiði

Skrásetjari: Jónas Kristjánsson

Heimild: Útivistarkort
Haukholt

Frá Brúarhlöðum um Skipholt að Fossi í Hrunamannahreppi.

Förum frá þjóðvegi 30 við Brúarhlöð suður um hlið á girðingu og vestan við Skersli að Hvítá. Síðan að Haukholti og þaðan eftir heimreiðinni suður að þjóðvegi 30.

3,3 km

Árnessýsla

Nálægir ferlar: Fagridalur.

Nálægar leiðir: Hrunamannahreppur.

Skrásetjari: Jónas Kristjánsson

Heimild: Jón Hermannsson
Haukagilsheiði

Frá Haukagili í Vatnsdal að Álkuskála á Grímstunguheiði.

Öldum saman ein mest farna heiðin í Húnaþingi, er farið var suður á Arnarvatnsheiði. Skemmtileg og fjölbreytt reiðleið um land, sem að mestu er gróið, dæmigerð heiði. Rétt austar liggur Grímstunguheiði upp á Stórasand, einnig til Arnarvatns. Vestar liggur Víðidalstunguheiði, sem sameinast þessari leið fyrir norðan Suðurmannasandfell. Vestar er Aðalbólsheiði, þar sem slóðin endar einnig við Arnarvatn. Enn vestar eru svo Núpdælagötur, sem liggja úr Núpsdal að Úlfsvatni og síðan að Norðlingafljóti. Allra vestast er Tvídægra, sem liggur yfir Sléttafell að efstu bæjum í Hvítársíðu og Þverárhlíð. Sú heiði er næst Holtavörðuheiði.

Förum frá Haukagili suður og á ská upp fjallshlíðina, bratt en greiðfært, og suður með Álkugili. Síðan áfram til suðurs yfir Stekkjarlæk og Grafargil, um eyðibýlið Gilhaga. Nokkru sunnar förum við ofan í gilið, þar sem það er orðið að grunnum dal. Þrístapi er á vestari hlið og Skúti á austari hlið. Þar norðan undir er eyðibýlið Skútabær. Slóðin liggur beint suður, um Fossvelli, austan Geirhildartjarnar, sveigir síðan aðeins til suðsuðausturs um Lambatungur, alltaf meðfram Álku / Álftaskálará. Síðan áfram suður vestan við Lambalækjartjarnir að Álkuskála.

24,1 km

Húnavatnssýslur

Skálar:

Álkuskáli: N65 08.824 W20 08.677.

Jeppafært

Nálægir ferlar: Suðurmannasandfell.

Nálægar leiðir: Grímstunguheiði, Hraungarðar, Aðalbólsháls.

Skrásetjari: Steingrímur Kristinsson

Heimild: Jónas Kristjánsson og Steingrímur Kristinsson
Haukadalsskarð

Frá Stóra-Vatnshorni í Haukadal að Stað í Hrútafirði.

Leiðin um Haukadalsskarð hefur frá fyrstu tíð verið fjölfarin milli Dala og Norðurlands. Hennar er getið í Njáls sögu og Sturlungu. Í Sturlungu segir: “En er Sturla Þórðarson spurði, að Brandur var kominn í Miðfjörð með flokk og ætlaði vestur í sveitir, þá dró hann þegar lið saman. Kom þá til liðs við hann Þorgils skarði Böðvarsson og Vigfús Gunnsteinsson. Riðu þeir þá norður yfir Haukadalsskarð og höfðu nær tvö hundruð manna; tóku þeir þá áfanga fyrir norðan skarðið. Komu þá aftur njósnamenn þeirra Sturlu og segja, að Brandur var í Miðfirði og fór heldur óvarlega.” Þetta var 1244. Sama ár eftir Flóabardaga riðu Sturla Þórðarson og Þórður kakali norður skarðið í misheppnaðri aðför að Kolbeini unga.

Förum frá Stóra-Vatnshorni austur dalinn norðan Haukadalsár um Eiríksstaði, Leikskála, Núp, Smyrlahól og Giljaland, inn fyrir beygjuna á dalnum og suður fyrir eyðibýlin Kross og Skarð. Skammt sunnan Skarðs förum við jeppaveg til austurs milli Geldingafells í norðri og Klambrafells í suðri upp í Haukadalsskarð. Við förum í austur og síðan í norðaustur, komumst í 280 metra hæð. Síðan um brekkurnar norðaustur af heiðinni niður með Ormsá að Melum í Hrútafirði. Við förum niður að Hrútafjarðará og fylgjum henni til norðurs, unz við erum komin andspænis gamla Staðarskála. Þá förum við þvert yfir ána og upp brekkurnar, yfir þjóðveg 1 að Stað í Hrútafirði.

32,5 km

Snæfellsnes-Dalir, Húnavatnssýslur

Jeppafært

Nálægir ferlar: Sópandaskarð, Saurstaðaháls, Tröllháls, Húnaþing.

Nálægar leiðir: Prestagötur, Villingadalur, Krossbrún, Haukadalsá, Jörfamúli, Holtavörðuheiði, Sölvamannagötur.

Skrásetjari: Steingrímur Kristinsson

Heimild: Steingrímur Kristinsson
Haukadalsá

Frá Krossi í Haukadal á Krossbrúnarleið í Sanddal.

Förum frá eyðibýlinu Krossi suður allan Haukadal milli Krossbrúnar og Jörfamúla. Sunnan dals komum við á Krossbrúnarleið og fylgjum henni suðsuðvestur í Sanddal.

8,6 km

Snæfellsnes-Dalir, Borgarfjörður-Mýrar

Nálægir ferlar: Haukadalsskarð, Tröllháls, Sanddalur.

Nálægar leiðir: Krossbrún, Villingadalur, Jörfamúli.

Skrásetjari: Jónas Kristjánsson

Heimild: Glaður, hestamannafélag